Nederlag i sidste spillerunde betyder, at AaB Håndbold rykkede fra en anden til en femteplads. Og det er lig med en svær placering i pulje med det suveræne tophold AG København.

På papiret havde AaB ellers fået en ligeværdig modstander - og dermed gode chancer for at beholde andenpladsen - da de i sidste kamp i grundspillet i mændenes bedste håndboldrække skulle møde Nordsjælland Håndbold. Men det papir havde nordsjællænderne tilsyneladende ikke læst: de kørte sidste års guldvindere over og vandt sikkert 35 - 28. Og det nederlag rykkede som bekendt AaB ned fra 2. til 5. pladsen - og lige over i pulje med det hold alle gerne vil undgå i slutspillet: AG København. - Det er selvfølgelig trist. Vi var kommet herover for at beholde vores andenplads, men vi tabte til et bedre hold, siger AaB-træner Peter Bredsdorff-Larsen til TV2 Sport. AaB?s pulje ser sådan ud: AG København (2 point), Nordsjælland Håndbold (1 point), AaB (0 point) og Team TVis Holstebro (0 point).